  Виталий Пронин Граф Пётр ШуваловТаяз арняе Иж город администрация вӧзын усьтэмын выль памятник - генерал-фельд-маршаллы, конференц-министрлы, реформаторлы, сенаторлы но графлы Пётр Шуваловлы.Ӵапак солы ас дыраз Елизавета Петровна эксэй кышно оскиз пуктыны Кам шур котыре корт лэсьтонъя 3 завод. 1760-тӥ арын Шуваловлэн коньдонэныз Иж тымет ӵыпемын вал. Та ӵыпетэз лэсьтонэ 60 сюрс тонна горд сюй кошкиз. Солэсь инъетсэ лэсьтӥзы тыпы но пужым коръёслэсь. Плотиналэн кузьдалаез вал 571 метр, ӝуждалаез - 8 но ӝыны, нош пасьталаез - 46 метр.Туала Ижкармы кылдӥз завод бордысен. Воткинскысь но Ижысь заводъёс пуктэмын вал П. Шувалов кивалтэм улсын. Выль памятникез усьтонэн ӟечкыласа, Удмуртилэн Тӧроез Александр Соловьёв шуиз:- Ижлэн историез кутскиз ӵапак та нимтул бордысен. Кин тодэ, кызьы азинскысал Удмурт шаермы 250 ар талэсь азьло, Шувалов граф ӧй пуктысал ке татчы корт поттон завод. Та синпелетэз усьтэм понна нырысь ик тау кароно «Ижсталь» заводлэн кивалтӥсезлы, коллективезлы, ӵапак соос Пётр Шуваловлы памятник пуктон сярысь ӵектонэн потӥзы.«Ижсталь» акционер огазеяськонлэн кивал-тӥсез Анатолий Щетинин шуиз:- Куинетӥ арзэ мон кивалтӥсько ини та предприятиен, куинетӥ арзэ ик йырам бергаз одӥг юан: малы таӵе чебер, йӧно городын ӧвӧл Шуваловлы памятник? Ми малпаськомы вал та синпелетэз пуктыны завод котыре. Но Ижлэн йырыз Юрий Тюрин шуиз: синпелетэз адӟыны кулэ шоркарысьтымы вань улӥсьёс. Памятник дась ни вал августэ, татчыозь кыстӥськиз документъёсын бызьылон но инты утчан. Табере тани та синпелетэз адӟыны быгато вань мылкыд карисьёс, интыез солэн туж валаса быръемын. Туала Ижкармы кылдӥз завод бордысен.Пётр Шуваловлы сӥзем синпелетлэсь инъетсэ кисьтӥзы «Ижстальын», графлэсь вылтуссэ но гожтэмзэ лэсьтӥзы Каслиысь архитектурно-художественной литьёя заводысь кибашлыос. Кык но ӝыны метръем Шувалов (инъетэныз валче памятник 5 метр ӝужда), Москваысь историяя музейысь тодосчиосын кенешыса, лэсьтэмын. Статуялэн авторез - Москваысь тодмо скульптор Наталья Муромская.Иж городлэн йырыз Юрий Тюрин пусйиз: Ижысь но Каслиысь усточиослэн валче тыршемзы учкымон пӧрмем. Та синпелет, городмес чебер карем сяна, шоркармылэн кылдэмез но выжыосыз сярысь асьмелы вера.Галина Семёнова Туспуктӥз А. Горбунов Теги: Ижкар история  